Kudingwa Indlela Zokunceda Abaphathwa Kubi yiGukurahundi Ukuthola Ingwalo Zokuzalwa
Inengi labantu eZimbabwe ikhakhulu abasuka eMatabeleland North abala zithupha kunye lencwadi zokuzalwa ngoba amawhofisi kasikomitshi ekhatshana kakhulu
BULAWAYO — Iqula lekhomidi yedale lephalamende yeZimbabwe ebona ngendaba zasekhaya lihlangane laboskomitshi besigabeni seMandebeleni, kulenkhuthazo yokuthi kuphunywe lendlela engasiza abasinda kumbhuqhazwe weGukurahundi ukuze bathole ingwalo zokuzalwa lezithupha. Usikomitshi wedolobho lako Bulawayo uNkosikazi Jane Petersen uchaze ukuba iwofisi yakhe ayilazindlu zokusebenzela njalo laleyo eyokuthathisa izithupha elokitshini leMagwegwe ayikavulwa ngoba bengelandawo yokusebenzela. Uchasisele abakade bekulumhlangano ukuba balazo indlela abaphenya ngayo ekusizeni labo abalahlekelwa zincwadi zabo labazali ngesikhathi seGukurahundi ethi lenkokheli zomdabu ziyanceda umakufika kuleyondaba. UNkosikazi Dorcas Sibanda olilunga ledale lephalamende emmele inzika kaBulawayo ucwayise osikomisthi ukuba baphume lendlela ezasiza abantu abaphathwa kubi ngumbhuqhazwe weGukurahundi abalokhe bebhekane lobunzima bokuthola ingwalo. Ethi leyo yindaba engavikekiyo njalo kungumlandu kahulumende ukubaphathisa laba bantu. Usikomitshi weUmguza, uNkosikazi Ednah Muringa uchasise ngobunzima ababhekane labo ekusebenzeni, ethi kunje indlu kasikomitshi eNkayi ayikapheli ukwakhiwa kodwa abantu sebeqalile ukuthatha impahla zokwakha ngoba imali yasuka yaphela lumsebenzi ungakapheli. Uqhubeke ethi abantu bahamba umango omude ukuze bafinyelele amawofisi kasikomitshi njalo lonyaka kuzabanzima ngoba abantu babhekane lendlala. UNkosikazi Muringa uthi kunje izisebenzi zikasikomitshi ziyasilela lendawo zokusebenzela, okuzakwenza babuyele kuhlelo lokuhamba bethathisa abantu izithupha ezindlini kodwa sokulolunye udubo lwemigwaqo eqhubeka isiba mibi ngamandla. Unkosikazi Thobekile Mabhena ubike ukuba uhlawule itshumi lamadola ukuba azothatha isithupha ngoba eNyathi kungela mawofisi kasikomitshi aseduze. Inengi labantu eZimbabwe ikhakhulu abasuka eMatabeleland North abalazithupha kunye lencwadi zokuzalwa ngoba amawofisi kasikomitshi akude lalapho abahlala khona njalo amanye awalamandla kagetsi okwenza ukuthola incwadi kubenzima. OSikomitshi bobabili bacele ukuba uhulumende aphendukise uhlelo lokuhamba bethathisa abantu izithupha lamaphepha okuzalwa emakhaya ngoba ukugada kusuka kudulele abantu kwedlule imali yokuthatha amaphepha. Lamawofisi abosikomitshi aselindwa ngamapholisa ngemizamo yokwehlisa ubuqili icorruption.